Akrinn

Akrinn er en av NTNUs bygninger i Trondheim. Den ligger i Sverres gate 12 på Kalvskinnet i Trondheim, og ble offisielt åpnet i mars 2017. Opprinnelig ble bygningen kalt Teknologibygget, men i forbindelse med at andre fagområder ble lokalisert her i løpet av 2017–2018, ble navnet vurdert å være misvisende. Akrinn-navnet ble lansert ved den offisielle åpningen av bygget i mars 2017. Bakgrunnen for navnet er at Kalvskinnet-området i Sverres saga ble kalt Ákrinn ('åkeren'). Navnevalget har blitt kritisert av språkhistorikere, som påpeker at det er uklart om sagaens «ákrinn» faktisk kan betraktes som et stedsnavn. Også stavemåten uten markering av lang a (Á) har fått kritikk for å være historisk ukorrekt. «Navnet Akrinn drar linjer tilbake til områdets historie og Sverres saga og er slik sett også et nikk til flere fagområder ved NTNU. Valget av navn henger også sammen med at man i overført betydning kan si at det spirer og gror på Akrinn også i dag, men nå er det kunnskap som høstes.”» Bygget ble initiert av Høgskolen i Sør-Trøndelag (HiST). Det var opprinnelig meningen at HiSTs teknologimiljø skulle bruke det, men forutsetningene endret seg, som en følge av fusjonen mellom HiST, NTNU, og høgskolene i Gjøvik og Ålesund. Fysisk integrasjon av faglig beslektede miljøer prioriteres i løpet av 2017/2018. Dette innebærer at teknologifagene som tidlig i 2017 flyttet inn i Akrinn, skal flytte videre opp til NTNUs campus på Gløshaugen og integreres med teknologimiljøene der. Lærerutdanningen ved NTNU, som er lokalisert på tre ulike campuser: Rotvoll, Moholt og Dragvoll, skal deretter samles og integreres i Akrinn. Totalentreprenør for bygget var Betonmast Trøndelag, og arkitekter var Slyngstad Aamlid arkitekter. Bygget har passivhusstandard. Akrinn har et areal på 16 000 kvadratmeter og inneholder: 12 helt nye undervisningsrom (fra ca. 40 til ca. 90 studenter) Et auditorium for ca. 350 personer 12 grupperom (fra ca. 6 til 20 personer) Spesialrom og laboratorier for kjemi, informatikkutdanning, fornybar energi, matteknologi og forskning innen teknologi. Referanser Eksterne lenker Slyngstad Aamlid arkitekters presentasjon av bygningen